Zagreb, 20. rujna 2019.g.

**Z A P I S N I K**

sa **63. sjednice** Povjerenstva za odlučivanje o sukobu interesa održane dana 20. rujna 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 62. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Član Povjerenstva Davorin Ivanjek predlaže da se dnevni red dopuni s 13. toč. Davanje mišljenja u predmetu **M-127/19 dužnosnik Bruno Hranić, općinski načelnik Općine Vidovec**. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-242/18, dužnosnica BLAŽENKA DIVJAK, ministrica znanosti i obrazovanja,** iznosi predmet i navodi da je protiv dužnosnice podnesena prijava u kojoj se ističe da je nastavničke fakultete stavila ispred učiteljskih i da pogoduje zapošljavanju kadra s fakulteta te da se kroz izmjene i dopune Zakona o odgoju i obrazovanju dovode u nepovoljniji položaj učitelji koji završavaju učiteljske fakultete s pojačanim predmetom Informatika u odnosu na one koji su završili FOI na kojem je bila zaposlena dužnosnica.

U postupku je izvršen uvid u izvadak iz sudskog registra, zatraženi su podaci od Ministarstva znanosti i obrazovanja. U postupku je utvrđeno da ministrica nije sudjelovala u nijednoj fazi izrade teksta i donošenja Zakona.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-177/17, dužnosnik BOŽO GALIĆ, župan Vukovarsko-srijemske županije** iznosi predmet i navodi da je protiv dužnosnika pokrenut postupak zbog moguće povrede čl. 8. i 9. ZSSI-a. U postupku je utvrđeno da je supruga dužnosnika imatelj dionica koje nisu navedene u izvješću o imovinskom stanju. Dužnosnik se očitovao na zaključak Povjerenstva i napravio ispravak u izvješću o imovinskom stanju.

Izvjestiteljica predlaže da se donese odluka kojom se utvrđuje da je dužnosnik povrijedio čl. 27. ZSSI-a jer nije naveo podatak da je supruga imatelj 105 dionica u trgovačkom društvu Vodoprivreda, te za utvrđenu povredu predlaže sankciju u iznosu od 2000 kn plativu u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-239/18, dužnosnik TOMISLAV PAHOVIĆ, općinski načelnik Općine Motovun,** iznosi predmet i navodi da je protiv dužnosnika pokrenut postupak zbog moguće povrede čl. 8. i 9. ZSSI-a. Dužnosnik je u izvješću o imovinskom stanju naveo da prima plaću u neto iznosu od 9000 kn, međutim, odlukom općinskog vijeća plaća je povećana na iznos od oko 11.000 kuna. Prema stavu Povjerenstva i smjernici koju je Povjerenstvo donijelo dužnosnici su dužni prijaviti promjene na plaći ukoliko je razlika 10 % na godišnjoj razini što u navedenom slučaju nije riječ.

Izvjestiteljica predlaže da se donese odluka kojom se utvrđuje da dužnosnik nije povrijedio odredbe ZSSI-a.

Otvara se rasprava.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **P-365/17, dužnosnik MARIO HLAD, zamjenik općinskog načelnika Općine Jakovlje**, iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, zbog obavljanja funkcije direktora trgovačkog društva SP HLAD 4M d.o.o. iz Jakovlja i upravljanja u obrtu TERMO HLAD, u vlasništvu dužnosnika.

Dužnosnik se na odluku o pokretanju postupka očitovao. Izvjestiteljica u bitnom iznosi očitovanje dužnosnika. U postupku je izvršen uvid u Izvadak iz obrtnog i sudskog registra iz kojih je razvidno da dužnosnik nije otklonio povrede ZSSI-a.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. ZSSI-a te da mu se za utvrđenu povredu izrekne sankcija u iznosu od 3000 kn plativa u 6 obroka i da se uputi dužnosnika da razriješi navedenu situaciju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **P-130/19, dužnosnik RANKO OSTOJIĆ, zastupnik u Hrvatskom saboru** iznosi predmet i navodi da je protiv dužnosnika podnesena prijava u kojoj prijavitelj prijavljuje i suce, socijalnu službu, vještake i kolege sa posla te ministra policije. U prijavi se ne navode nikakvi konkretni određeni podaci koji se odnose na dužnosnika.

Otvara se rasprava.

Izvjestiteljica predlaže da se donese odluka o nepokretanju postupka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-151/18, dužnosnik RIKARDO NOVAK, gradonačelnik Grada Hvara** iznosi predmet i navodi da je protiv dužnosnika podnijeta prijava da je bez provedenog natječaja imenovao za direktora trgovačkog društva Nautički centar Hvar d.o.o. rođaka zamjenika gradonačelnika. U postupku je izvršen i uvid u izvješća o imovinskom stanju dužnosnika te je utvrđeno da dužnosnik nije naveo vlasničke udjel u trgovačko društvo Kosimo d.o.o. te da nije prenio upravljačka prava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka o pokretanju postupka zbog moguće povrede članka 8. i 9. ZSSI-a koja proizlazi iz propusta dužnosnika da Povjerenstvu priloži odgovarajuće dokaze o neskladu u dijelu podataka o poslovnim udjelima, dionicama i vrijednosnim papirima u poslovnim subjektima, s obzirom da dužnosnik u podnesenom izvješću o imovinskom stanju nije naveo udjele u vlasništvu trgovačkog društva Cosimo d.o.o. te pokretanje postupka zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Cosimo d.o.o. na povjerenika i zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik kao gradonačelnik Grada Hvara te predsjednik Skupštine trgovačkog društva Nautički centar Hvar d.o.o. donio odluku o imenovanju direktora navedenog trgovačkog društva, bez prijedloga Gradskog vijeća Grada Hvara.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **P-44/18, dužnosnik ROBERT MARČELJA, općinski načelnik Općine Jelenje** iznosi predmet i navodi da su protiv dužnosnika podnijete prijave u kojima se navodi da je dužnosnik imenovao osobu s kojom je politički povezan svojim savjetnikom za društvene djelatnosti te da je u ime Općine Jelenje dodjeljivao poslove DVD-u Jelenje u kojoj ista osoba obnaša funkciju predsjednika. Nadalje navodi da je Općina Jelenje potpisala ugovor o poslovnoj suradnji s poliklinikom čiji je vlasnik politički povezan s dužnosnikom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-304/18, dužnosnik DANIJEL ZVONAR, općinski načelnik Općine Kalinovac** iznosi predmet i navodi da je protiv dužnosnika podnijeta prijava u kojoj se ističe da je dužnosnik u sukobu interesa jer je, kako se u prijavi navodi, zaposlio svoju sestričnu sa srednjom školom na radno mjesto voditelja projekata EU.

Izvjestitelj predlaže da se donese odluka o nepokretanju postupka **s** obzirom da iz prikupljenih podataka i dokumentacije, u vezi okolnosti zapošljavanja osobe u srodstvu s dužnosnikom, ne proizlazi da je u postupanju navedenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Tončica Božić kao izvjestiteljica u predmetu **P-242/19, dužnosnik IGOR KOS, općinski načelnik Općine Beretinec** iznosi predmet i navodi da je predmet otvoren temeljem vlastitih saznanja Povjerenstva uvidom u izvješće o imovinskom stanju dužnosnika i usporedbom s podacima od drugih nadležnih tijela iz čega proizlazi nerazmjer u odnosu na prihode, nekretnine i pokretnine. Dužnosniku je upućen zaključak na koji se isti očitovao, međutim, nerazmjer nije opravdao.

Izvjestiteljica predlaže da se donese odluka o pokretanju postupka zbog kršenja odredbe čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-45/19, dužnosnik TOMISLAV PRTENJAČA, općinski načelnik Općine Polača,** iznosi predmet i navodi da je protiv dužnosnika podnesena prijava u kojoj se navodi da dužnosnik nije u izvješću o imovinskom stanju naveo dug prema Croatia osiguranju. Dužniku je upućen zaključak na koji se isti očitovao, međutim, nesklad između podataka u izvješću o imovinskom stanju i podataka drugih nadležnih tijela nije opravdao i to u odnosu na podatke o dugovanju prema trgovačkom društvu Croatia osiguranje d.o.o. te podatke o potraživanju prema fizičkoj osobi na temelju ugovora o zajmu.

.

Izvjestiteljica predlaže da se donese odluka o pokretanju postupka zbog kršenja čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-91/18, dužnosnik MARIO FILIPAŠIĆ, zamjenik općinskog načelnika Općine Kalnik** iznosi predmet i navodi da je protiv dužnosnika podnesena prijava u kojoj se u bitnome ukazuje da navedeni dužnosnik u podnesenim imovinskim karticama nije naveo podatak da obavlja funkciju predsjednika Udruge hrvatskih branitelja domovinskog rata Kalnik. U prijavi se također navodi da se navedena udruga, između ostaloga, financira i iz sredstava Općine Kalnik u kojoj dužnosnik obnaša dužnost.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a ili povrede načela obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **M-128/19 na zahtjev dužnosnice JASMINKE VUKUŠIĆ, pomoćnice ravnatelja Hrvatskog zavoda za zapošljavanje** iznosi predmet i navodi da dužnosnica traži mišljenje Povjerenstva smatraju li se Marina Nekić, u svojstvu zamjenice ravnatelja HZZ-a te Ruža Hrga i Jasminka Vukušić, u svojstvu pomoćnica ravnatelja HZZ-a i dalje dužnosnicama u smislu ZSSI-a.

Izvjestiteljica predlaže da se donese mišljenje da se Marina Nekić, zamjenica ravnatelja Hrvatskog zavoda za zapošljavanje smatra dužnosnicom u smislu ZSSI-a na temelju odredbe članka 3. stavka 2. ZSSI-a, a Ruža Hrga i Jasminka Vukušić, pomoćnice ravnatelja Hrvatskog zavoda za zapošljavanje, smatraju se dužnosnicama u smislu ZSSI-a na temelju odredbe članka 3. stavka 1. točke 32. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Član Povjerenstva Davorin Ivanjek kao izvjestitelj u predmetu **M-127/19 dužnosnik Bruno Hranić, općinski načelnik Općine Vidovec** iznosi predmet i navodi da dužnosnik traži mišljenje Povjerenstva u kojem ukazuje da obnaša dužnost općinskog načelnika Općine Vidovec te da ima sina i kćer koji studiraju. Dužnosnik traži mišljenje Povjerenstva mogu li se oni prijaviti na natječaj za dodjelu stipendija koji provodi Općina Vidovec te primiti istu stipendiju i napominje da će se izuzeti iz svih radnji u provedbi tog natječaja koje donosi sukladno odredbama zakona i podzakonskih akata. Navodi kako želi da njegova djeca imaju mogućnost stipendiranja pod jednakim uvjetima kao i sva druga djeca s područja Općine Vidovec, ukoliko ispunjavaju sve propisane uvjete natječaja za dodjelu stipendija.

Izvjestitelj predlaže da se donese mišljenje da nije suprotno odredbama ZSSI-a da sin i kći dužnosnika sudjeluju u postupku dodjele studentskih stipendija kojeg provodi Općina Vidovec te da pod jednakim i unaprijed propisanim uvjetima kao i svi drugi studenti dobiju stipendiju. Upućuje se dužnosnik da u svrhu očuvanja vlastitog integriteta navedenu okolnost deklarira na sjednici Općinskog vijeća te da se izuzme od donošenja odluke o dodjeli stipendija studentima kao i od potpisivanja ugovora o dodjeli stipendije te da za obavljanje navedenih radnji ovlastiti svog zamjenika. Nadalje, u cilju izbjegavanja svake sumnje da je na dodjelu stipendije dužnosnikovu sinu ili kćeri utjecala okolnost da njihov otac obnaša dužnost u Općini Vidovec, u slučaju da drugi studenti u istim ili bitno istovjetnim elementima ispunjavaju uvjete stipendiranja, prednost bi trebalo dati drugim studentima koji nisu članovi obitelji dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**